Diari Oficial de la Generalitat Valenciana


Sumari del DOGV 3293, del 24-07-1998 (1998/5635)

ACORD de 10 de juny de 1998, de la Comissió Territorial d'Urbanisme de Castelló, relatiu a la modificació número 4 de les Normes Subsidiàries de Planejament de Lucena del Cid.
-------------------------------------------------------------------------------------------------------------------------------------------------------------------------------

### Dades del document

Número de DOGV
:   3293

Data del DOGV
:   24-07-1998

Secció del DOGV
:   III. CONVENIS I ACTES - G) ALTRES ASSUMPTES

Número del document
:   1998/5635


Data del document
:   10-06-1998

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

ACORD de 10 de juny de 1998, de la Comissió Territorial d'Urbanisme de Castelló, relatiu a la modificació número 4 de les Normes Subsidiàries de Planejament de Lucena del Cid. [1998/C5635]
  
Vist l'expedient relatiu a la modificació número 4 de les Normes Subsidiàries de Planejament de Lucena del Cid, i de conformitat amb els següents
  
Antecedents
  
Primer
  
El Ple de l'Ajuntament de Lucena acordà sotmetre a informació al públic la modificació el 9 de desembre de 1997, la qual cosa es portà a cap mitjançant anuncis publicats en el periòdic Mediterrani de 29 de gener de 1998 i en el Diari Oficial de la Generalitat Valenciana número 3.169, de 26 de gener de 1998. Transcorregut el període d'informació al públic, durant el qual no es formulà cap al·legació, quedà aprovada provisionalment la modificació el 2 de març de 1998.
  
Segon
  
La Comissió Informativa d'Urbanisme de Castelló, en sessió de 16 d'abril de 1998, a la vista de l'informe desfavorable emés per la Direcció Territorial de Medi Ambient, adoptà l'acord d'oferir el tràmit d'audiència a l'Ajuntament de Lucena del Cid, en relació amb la modificació puntual nombre 4 de les Normes Subsidiàries de Planejament de Lucena del Cid.
  
Tercer
  
El Ple de l'Ajuntament de Lucena, en sessió d'11 de maig de 1998, ha aprovat, després de la reunions mantingudes amb la Conselleria de Medi Ambient, una rectificació de la modificació número 4 de les seues Normes Subsidiàries.
  
Quart
  
El projecte de modificació està compost de memòria justificativa i plans.
  
Cinqué
  
L'objecte del projecte és el canvi de la classificació urbanística d'una zona de superfície en el paratge de les Pedroses, actualment classificada de sòl no urbanitzable d'especial protecció, que passaria a classificar-se de sòl no urbanitzable comú.
  
Segons la memòria justificativa, en les Normes Subsidiàries de Planejament de Lucena del Cid es qualificà la major part del terme de no urbanitzable protegit perquè poc abans tot aquest territori havia sofrit els efectes d'un incendi. No obstant això, la delimitació de les zones cremades no fou exacta, perquè en aquesta s'inclogueren zones corresponents a cultius que no havien sofrit els efectes del foc. Així, hi ha en la partida de les Pedroses una àrea que es troba en aquestes circumstàncies, la qual cosa ha portat a l'Ajuntament a impulsar aquesta modificació.
  
Amb la modificació que es formula es tracta de possibilitar en aquest sòl no urbanitzable que es convertiria en comú (i després del corresponent procediment previ) la instal·lació d'una planta de compostatge de fangs de depuradora.
  
Després de les consultes pertinents, en el nou projecte aprovat el sòl que passa a no urbanitzable comú és de 148.000 metres quadrats, en comptes dels 392.000 metres quadrats previstos en principi.
  
Sisé
  
L'1 de juny de 1998 es va rebre l'informe de la Direcció Territorial de la Conselleria de Medi Ambient, de data 29 de maig de 1998.
  
Fonaments de dret
  
Primer
  
La tramitació de la modificació ha sigut correcta, de conformitat amb allò que s'ha establit en l'article 38 i concordants de la Llei 6/1994, de 15 de novembre, Reguladora de l'Activitat Urbanística (LRAU).
  
Aquesta modificació no suposa reclassificació de sòl no urbanitzable, per la qual cosa, segons resulta de l'article 43.2 de la LRAU, no s'exigeix estudi i declaració del seu impacte ambiental, contràriament a allò que s'ha assenyalat en l'informe de la Conselleria de Medi Ambient. En aquest sentit, la Comissió Territorial d'Urbanisme de Castelló s'ha pronunciat ja repetidament en el sentit que l'article 43.2 de la LRAU ha derogat el punt 8.g de l'annex I del Reglament de la Llei d'Impacte Ambiental (aprovat pel Decret 162/1990, de 15 d'octubre), de manera que perquè una modificació de pla requerisca declaració d'impacte ambiental no és suficient que «afecte» el sòl no urbanitzable, sinó que es requereix que el «reclassifique».
  
Segon
  
La documentació està completa, a l'efecte del compliment d'allò que s'ha disposat en l'article 27 de la LRAU.
  
Tercer
  
L'objecte de la modificació és classificar com a sòl no urbanitzable comú una determinada parcel·la actualment classificada com a sòl no urbanitzable de protecció forestal.
  
L'article 1.3.A de la Llei 4/1992, de 5 de juny, de sòl no urbanitzable (LSNU), estableix que en tot cas es classificaran com a sòl no urbanitzable, en la seua categoria d'especial protecció, els terrenys a què es refereixen les lletres a, b i c del número 1 d'aquest article i els d'ús o aprofitament forestal. D'aquesta manera, la viabilitat de la modificació depén del judici mediambiental tendent a verificar si els terrenys afectats reuneixen o no aquestes condicions.
  
Segons l'informe de la Direcció Territorial de Medi Ambient de 29 de maig de 1998: «ateses les característiques dels terrenys ... es pot concloure que la proposta sol·licitada no afecta comunitats botàniques o faunístiques d'especial interés mediambiental o espècies protegides, endèmiques, en perill d'extinció o de distribució escassa o puntual a àmbit provincial o de Comunitat Valenciana i no afecta espais naturals que requerisquen especial protecció, i la major part dels terrenys objecte d'actuació són antics bancals de cultius de secà abandonats»; per la qual cosa: «es pot considerar d'acceptable la seua requalificació a sòl urbanitzable».
  
Així les coses, i ja que no concorren en els terrenys els requisits que, segons l'article 1 de la LSNU, exigeixen la seua inclusió en la categoria de sòl no urbanitzable d'especial protecció, no hi ha cap obstacle que impedisca l'aprovació definitiva de la modificació.
  
En qualsevol cas, sí que interessa subratllar que l'aprovació definitiva de la modificació implica merament que el terrenys afectats passen a quedar classificats com a sòl no urbanitzable comú, sense que això prejutge la sort que puga córrer una eventual sol·licitud d'instal·lació en aquests d'una planta de compostatge de fangs de depuradora. En relació amb aquesta instal·lació, s'ha de recordar que el mateix informe de la Direcció Territorial de Medi Ambient indica: «pel que fa a l'activitat que s'ha d'implantar sobre aquest sòl, es fa constar que la implantació d'una planta de compostatge i abocament de fangs de depuradora requereix, per a la seua definitiva aprovació, estar ubicada sobre un substrat geològic amb unes condicions de baixa permeabilitat natural, que han de ser verificades mitjançant proves de permeabilitat in situ, complint els altres requisits marcats pel Decret 317/1997, de 24 de desembre, del Govern Valencià, pel qual s'aprova el Pla Integral de Residus de la Comunitat Valenciana».
  
Quart
  
De conformitat amb allò que s'ha establit en els articles 8.A i 9.1 del Reglament dels Òrgans Urbanístics de la Generalitat Valenciana, aprovat pel Decret 77/1996, de 16 d'abril, en el present cas, el director general, en l'actualitat sotssecretari, d'Urbanisme i Ordenació Territorial pot sotmetre l'expedient a aprovació definitiva del conseller d'Obres Públiques, Urbanisme i Transports, o bé sotmetre la proposta a dictamen previ de la Comissió Territorial d'Urbanisme que el cas de municipis menors de 50.000 habitants tindrà directament efectes de resolució executòria.
  
En virtut de tot el que antecedeix, la Comissió Territorial d'Urbanisme de Castelló acorda aprovar l'aprovació definitiva de la modificació puntual numero 4 de les Normes Subsidiàries de Planejament de Lucena del Cid.
  
Contra l'anterior acord, que no posa fi a la via administrativa, s'hi pot interposar recurs ordinari davant del conseller d'Obres Públiques, Urbanisme i Transports, en el termini d'un mes, sense perjudici de qualsevol altra via de recurs que s'estime procedent.
  
Castelló, 10 de juny de 1998.- El secretari de la Comissió Territorial d'Urbanisme: Fernando Renau Faubell.